Heger, Eduard, podpredseda vlády a minister financií SR (2020-04-01):
Takže tak, ako som avizoval vlastne v tom čítaní o skrátenom legislatívnom konaní, tak predkladám na rokovanie vlády, vlastne, pardon, na rokovanie parlamentu vládny návrh zákona o niektorých opatreniach vo finančnej oblasti práve na zmiernenie vplyvu pandémie, ktoré vypracovalo ministerstvo financií ako iniciatívny materiál. Nadväzne na vzniknutú situáciu spôsobenú šírením koronavírusu je potrebné urýchlene prijať opatrenia, ktoré zabezpečia pomoc a podporu jednotlivým skupinám obyvateľstva v tejto náročnej situácii. Návrh zákona obsahuje opatrenia vo finančnej oblasti, ktorých cieľom je vytvorenie podmienok, ktoré by znížili tlak na finančné rezervy a taktiež opatrenia, ktoré poskytujú zníženie administratívnej náročnosti. A teraz by som ich po jednotlivých oblastiach vlastne vymenoval. Prvá časť, je to vlastne daňová oblasť. Jedná sa posunutie zákonných lehôt pri dani z príjmov, ktoré bolo teda avizované. Bolo urobené nariadením vlády a teraz vlastne k tomu je potrebné prijať aj túto legislatívu v parlamente. A jedná sa teda o podanie daňových priznaní, hlásení, ročných zúčtovaní za zamestnancov, oznámenia o odvedenie dane z nepeňažného príjmu poskytovateľov zdravotnej starostlivosti a dani z motorových vozidiel v špecifických prípadoch. Taktiež sa jedná o posun lehôt pre účtovné závierky, výročné správy a správy audítora a ich uloženie do registra účtovných závierok a plnenie povinnosti pri vedení účtovníctva práve teda tiež z dôvodu prebiehajúcej pandémie ako prekážky na všetky tieto úkony. Taktiež sú to opatrenia pre tretí sektor. To sa jedná 2 %, aby sa dostali k asignovaným finančným prostriedkom, taktiež posúvame lehoty, aby teda neboli nijako ohrození. Ďalšie je vlastne oslobodenie od dovozného cla a DPH pri dovoze zdravotníckeho materiálu z tretích krajín. Pozor, týka sa to iba organizácií štátu a charitatívnych organizácií. Bolo to vlastne opatrenie, s ktorým prišla Európska komisia, ktorému sa dalo pripojiť, aby sa dalo vlastne ochranné prostriedky dovážať rýchlejšie na Slovensko, ak ich štát potrebuje. Takže toto je veľmi dôležité, aby neprišlo k nedorozumeniu, že teda je to veľmi úzke. Mnohé teda spoločnosti sa možno privátne ozvali, ale na nich sa to nevzťahuje. Je to teda regulované Európskou komisiou takýmto spôsobom. Neaktualizovanie zoznamov daňových dlžníkov a platiteľov DPH, ktorí porušili svoje povinnosti práve v čase pandémie, aby teda neboli za to postihovaní nijako. Takže je to tiež vlastne pozastavené. Prerušenie daňových kontrol a daňových konaní okrem tých, ktorých výsledkom je vracanie finančných prostriedkov. Ďalej tam máme odloženie daňových exekúcií, odpustenie zmeškania lehoty zo zákona bez žiadosti, t. j. bez poplatku a potreby vydania rozhodnutia, okrem podania daňového priznania a platenia daní. Neplatenie správnych poplatkov v dôsledku pandémie, zosúladenie doručovania s novými pravidlami pošty, riešenie nepredvídaných okolností pandémie pri organizovaní práce vo Finančnej správe, predĺženie lehôt pre niektoré povinnosti príslušníkov Finančnej správy. Druhá časť sa týka oblasti finančného trhu. Tam ide o poskytnutie pomoci ministerstva financií pre mikropodniky, malé a stredné podniky formou záruk za úvery a bonifikáciu k úverom poskytované pre tieto podniky zo strany Exportno-importnej banky Slovenskej republiky a Slovenskej záručnej a rozvojovej banky na ich udržanie, na udržanie ich prevádzky. Taktiež v rámci tejto časti je tam mimoriadne oprávnenie Národnej banky Slovenska pre prípad, že jej budú okolnosti súvisiace s obdobím pandémie brániť v riadnom plnení povinností vyžadovaných osobitnými predpismi. Tretia časť sa týka oblasti rozpočtových pravidiel. A jedná sa teda o prijatie potrebných opatrení na zmiernenie vplyvu pandémie v sfére hospodárenia štátu a hospodárenia subjektov územnej samosprávy. Je tam vytvorenie legislatívneho priestoru pre vládu na prevzatie úveru aj nad rámec splnomocnenia ustanoveného v štátnom zákone alebo, pardon, v zákone o štátnom rozpočte, prerušenie všetkých správnych konaní vo vzťahu k porušeniu finančnej disciplíny, prijatie potrebných opatrení vo vzťahu k poskytovaniu preddavkov z verejných prostriedkov a posunutie lehoty na čerpanie bežných výdavkov z minulého roka a taktiež teda vo vzťahu k mestám, obciam a vyšším územným celkom sa umožňuje až do konca roka 2021, aby na úhradu bežných výdavkov používali aj rezervný fond, kapitálové príjmy a tiež návratné zdroje financovania, ako úvery, pôžičky a podobne s cieľom mobilizácie zdrojov na krytie mimoriadnych výdavkov v období pandémie, ale aj v období predpokladaného výpadku vlastných daňových príjmov, a to najmä z dane príjmu fyzických osôb. A taktiež tam teda spadá uvoľnenie regulácie čerpania výdavkov v čase hospodárenia v rozpočtovom provizóriu, ozdravnom režime a nútenej správe a pri prijímaní rozpočtových opatrení v roku 2020. Vážené pani poslankyne, vážení páni poslanci, na záver mi dovoľte ešte požiadať vás o podporu a prijatie a schválenie predloženého návrhu zákona. Samozrejme, teším sa na rozpravu, ak nejaká bude. Ak budete mať nejaké otázky, rád vám odpoviem. Ďakujem za pozornosť, skončil som.